Zagreb 19.3.2019.

**Zajednički projekt Međunarodnog društva primijenjenih bioloških znanosti (ISABS), Ministarstva znanosti i obrazovanja Republike Hrvatske i Agencije za odgoj i obrazovanje**

***The ISABS Future Scientist Award***

Znanstveni odbor Međunarodnog društva za primijenjene biološke znanosti (*International Society of Applied Biological Sciences* - ISABS) u suradnji s Ministarstvom znanosti i obrazovanja Republike Hrvatske i Agencijom za odgoj i obrazovanje nagrađuje najbolje radove (eseje) učenika srednjih škola Republike Hrvatske iz područja biologije čovjeka, kemije i genetike. ISABS će također nagraditi i sve mentore učenika kojima bude dodijeljena nagrada *-****The ISABS Future Scientist Award****.*

Učenici srednjih škola Republike Hrvatske koji žele sudjelovati u natjecanju za nagradu svoje radove prijavljuju na službenim internetskim stranicama ISABS-a ([**www.isabs.hr**](http://www.isabs.hr/)), na kojima će ujedno biti objavljeni i službeni rezultati natjecanja.

Rok za prijavu je **1. svibnja 2019. godine.**

Prijava mora sadržavati:

* ime i prezime učenika i mentora;
* kontakt e-mail i broj telefona učenika i mentora;
* naziv, adresu škole te razred koji učenik pohađa;
* kratki opis dosadašnjih postignuća učenika (prosjek ocjena, nagrade itd. na hrvatskome jeziku do 2.000 riječi);
* životopis mentora s posebnim naglaskom na rezultate u nastavi i znanosti (do 2.000 znakova).

Upute za prijavu eseja:

* učenički esej na hrvatskome i engleskome jeziku (opis eksperimenta na kojem je radio učenik ili obrada neke važne teme iz literature) iz područja  biologije čovjeka, kemije ili genetike (od 2.000 do maksimalno 2.500 znakova);
* učenički esej treba biti strukturiran na slijedeći način: cilj istraživanja, materijal i metode, rezultati i zaključak.

Znanstveni odbor ISABS-a nagradit će šest (6) učenika i njihovih mentora za najbolji rad, a u ceremoniji nagrađivanja sudjelovat će dobitnici Nobelove nagrade: **Avram Hershko** (The Technion-Israel Institute of Technology, Haifa, Israel), **Robert Huber** (Max-Planck-Institute, Martinsried, Germany), **Paul Modrich** (Duke University Medical Center, Durham, NC, USA) i **Ada Yonath** (Weizmann Institute of Science, Rehovot, Israel).

Uručenje nagrada predviđeno je za vrijeme održavanja „**The 11thISABS Conference on Forensic, Anthropologic and Medical Genetics and Mayo Clinic Lectures in Translational Medicine**” u Splitu (Hotel Le Meridien Lav Split) 19. lipnja 2019. godine.

Nagrađeni učenici u sklopu programa nagrađivanja dobit će međunarodnu ISABS-ovu nagradu (***The ISABS Future Scientist Award***), prikladnu diplomu, novčanu nagradu te besplatnu kotizaciju za sudjelovanje na svim sekcijama konferencije, uključujući i predavanja dobitnika Nobelove nagrade, svečanosti otvaranja skupa te svečanoj večeri, a bit će im uručeni i cjeloviti materijali skupa (knjiga sažetaka, posebni svezak Croatian Medical Journal itd.).

Uz to, njihovi mentori bit će nagrađeni besplatnim sudjelovanjem u radu skupa (troškove kotizacije snosi organizator) i prikladnom diplomom. Dobitnici su obvezni svoj rad prikazati na Konferenciji u obliku postera.

**Radove će ocjenjivati povjerenstvo u sljedećem sastavu:**

**Prof.dr.sc. Robert Huber** (Max-Planck-Institute, Martinsried, Njemačka),

**Prof.dr. sc. Dragan Primorac**, (Sveučilišta Penn State i New Haven, SAD-e, Sveučilišta u Splitu, Osijeku i Rijeci, Specijalna bolnica Sv. Katarina),

**Prof. dr. sc.** **Moses Schanfield** (George Washington University, SAD),

**Dr.sc. Tome Antičić**, državni tajnik (Ministarstvo znanosti i obrazovanja Republike Hrvatske),

**Mr. Olgica Martinis** (Agencija za odgoj i obrazovanje),

**Prof. dr. sc.** **Frederick Bieber** (Harvard Medical School and Brigham and Women’s Hospital, SAD),

**Prof. dr. sc.** **Tamas Ordog** (Mayo Clinic, SAD),

**Prof. dr. sc.** **Gordan Lauc** (Sveučilište u Zagrebu, Genos d.o.o.),

**Prof. dr. sc.** **Henry Erlich** (Childrens's Hospital Oakland Research Institute, SAD),

**Doc. dr. sc.** **Saša Missoni** (Institut za antropologiju, Hrvatska),

**Prof. dr. sc.** **Henry Lee** (University of New Haven, CT, SAD).

**Svrha nagrađivanja jest:**

* potaknuti i usmjeriti učenike na bavljenje znanošću od najranije dobi,
* omogućiti nagrađenim učenicima i nastavnicima-mentorima susrete i neposrednu interakciju s vodećim znanstvenicima svijeta, uključujući i dobitnike Nobelove nagrade,
* promicati društvo znanja kao temelj hrvatske budućnosti.

**ORGANIZATORI**

Organizator „The 11th ISABS Conference on Forensic, Anthropologic and Medical Genetics and Mayo Clinic Lectures in Translational Medicine” su ISABS, Mayo Clinic i Specijalna bolnica Sv. Katarina, a suorganizatori su George Washington University, Penn State University, University of New Haven te sveučilišta u Splitu, Osijeku i Rijeci, Sveučilište Sjever, Dječja bolnica „Srebrnjak“, Hrvatsko društvo za humanu genetiku, Hrvatsko društvo za personaliziranu medicinu, Međunarodni centar za primijenjena biološka istraživanja, Unfallkrankenhaus-Berlin, Regiomed Kliniken, Medical School Regiomed, Institut za antropologiju, Genos d.o.o., Institut Ruđer Bošković i Klinika za infektivne bolesti „Dr. Fran Mihaljević“, Hrvatski klaster konkurentnosti personalizirane medicine, a posebni partneri ovogodišnje Konferencije su Američka akademija za forenzične znanosti (AAFS) Hrvatska liječnička komora i Philips. Pokrovitelj skupa je Hrvatska akademija znanosti i umjetnosti. Potporu realizaciji Konferencije su pružili: Ministarstvo znanosti i obrazovanja RH, Ministarstvo zdravstva RH, Ministarstvo turizma RH, Hrvatska turistička zajednica, Splitsko-dalmatinska županija, Grad Split.